Uvažuje sa o obnovení starého cintorína v Karlovej Vsi
Len málo Karlovešťanov dnes vie, že medzi panelovými domami blízko Molecovej ulice za gymnáziom Ladislava Sáru sa nachádza starý karloveský cintorín. Na tomto mieste, na ktorom majú mnohí starí Karlovešťania pochovaných svojich príbuzných, sa už dlhšiu dobu nepochováva klasickým spôsobom. Mestské pohrebníctvo uvažuje o obnovení jeho prevádzky. Obnovenie pochovávania by prinieslo mestu, ale najmä mestskej časti, nové priestorové možnosti. Takúto možnosť by zrejme uvítali aj tí, ktorí by raz, keď nastane tá chvíľa, radi spočinuli v blízkosti svojich predkov. Podľa vyjadrenia regionálneho úradu verejného zdravotníctva bola prevádzka cintorína schválená ešte v roku 2014. Z právneho hľadiska tak nič nebráni obnoveniu prevádzky. O ďalšom vývoji v tejto veci budeme priebežne informovať.